DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Nariadenie (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry, bolo prijaté 12. októbra 2017 a nadobudlo účinnosť 20. novembra 2017. Európska prokuratúra prevzala 1. júna 2021 úlohy v oblasti vyšetrovania a trestného stíhania, ktoré jej boli zverené týmto nariadením. Európska prokuratúra je zodpovedná za vyšetrovanie a trestné stíhanie páchateľov a spolupáchateľov trestných činov poškodzujúcich finančné záujmy Únie, ktoré sú stanovené v smernici (EÚ) 2017/1371 a určené nariadením (EÚ) 2017/1939, a za podanie obžaloby na nich. V súlade s článkom 8 nariadenia (EÚ) 2017/1939 sa ústredie Európskej prokuratúry skladá, okrem iného, z hlavného európskeho prokurátora a európskych prokurátorov.

V článku 14 nariadenia (EÚ) 2017/1939 sa upravuje vymenúvanie a odvolávanie hlavného európskeho prokurátora, ktorý je vymenúvaný na základe vzájomnej dohody Európskeho parlamentu a Rady. V súlade s článkom 14 ods. 3 nariadenia (EÚ) 2017/1939 sa výber uskutočňuje na základe verejnej výzvy pre uchádzačov a po jej uskutočnení výberová komisia vypracuje užší zoznam vybraných uchádzačov, ktorý predloží Európskemu parlamentu a Rade. V článku 14 ods. 3 nariadenia (EÚ) 2017/1939 sa takisto stanovuje, že Rada stanoví na základe návrhu Komisie pravidlá fungovania výberovej komisie.

V článku 16 nariadenia (EÚ) 2017/1939 sa upravuje vymenúvanie a odvolávanie európskych prokurátorov. V prvom odseku sa vyžaduje, aby každý členský štát, ktorý sa zúčastňuje na posilnenej spolupráci na účely zriadenia Európskej prokuratúry, nominoval troch uchádzačov, ktorí spĺňajú požiadavky, ktoré sú v ňom stanovené. V článku 16 ods. 2 nariadenia (EÚ) 2017/1939 sa stanovuje, že Rada vyberie a vymenuje jedného uchádzača za európskeho prokurátora za daný členský štát po tom, ako dostane odôvodnené stanovisko výberovej komisie uvedenej v článku 14 ods. 3 nariadenia (EÚ) 2017/1939.

Rada 13. júla 2018 prijala na návrh Komisie vykonávacie rozhodnutie Rady (EÚ) 2018/1696 o pravidlách fungovania výberovej komisie, ktoré bolo následne zmenené vykonávacím rozhodnutím Rady (EÚ) 2020/1008. Rada 18. septembra 2018 vymenovala členov výberovej komisie.

Rada vymenovala prvých európskych prokurátorov Európskej prokuratúry 27. júla 2020. V súlade s článkom 2 vykonávacieho rozhodnutia Rady (EÚ) 2020/1117 bolo vymenovaných osem európskych prokurátorov na funkčné obdobie troch rokov od 29. júla 2020, ktoré nie je obnoviteľné. Preto ich bude musieť v júli 2023 nahradiť osem nových európskych prokurátorov. Osem európskych prokurátorov bude vymenovaných v súlade s postupom stanoveným v článku 16 nariadenia (EÚ) 2017/1939, ktorý zahŕňa pohovor pred výberovou komisiou.

Podľa pravidla VI.2 pravidiel fungovania výberovej komisie by výberová komisia mala uskutočniť pohovor s uchádzačmi nominovanými členskými štátmi na funkciu európskeho prokurátora. Pohovor prebieha osobne. Vzhľadom na nedávny vývoj epidemiologickej situácie súvisiacej s pandémiou ochorenia COVID-19 by sa malo objasniť, že pohovor by sa mohol na základe rozhodnutia výberovej komisie prijatého z jej vlastného podnetu alebo na žiadosť uchádzača uskutočniť aj prostredníctvom videokonferencie. Keďže rovnaké pravidlo týkajúce sa osobných pohovorov sa uplatňuje na pohovory s uchádzačmi na funkciu hlavného európskeho prokurátora uskutočňované výberovou komisiou podľa pravidla VI.1, toto pravidlo VI.1 by sa malo zmeniť, a to aj z dôvodu konzistentnosti. V oboch prípadoch, ak sa pohovor uskutočňuje prostredníctvom videokonferencie, výberová komisia by mala mať možnosť rokovať s použitím rovnakých prostriedkov. Na tento účel je vhodné poskytnúť objasnenie k pravidlu IV o rokovaniach výberovej komisie.

Cieľom tohto návrhu je preto objasniť, že výberová komisia stanovená v článku 14 ods. 3 nariadenia (EÚ) 2017/1939 sa môže rozhodnúť, že pohovory s uchádzačmi uskutoční prostredníctvom videokonferencie, pretože je to potrebné alebo efektívnejšie v situácii, keď osobné pohovory nie sú povolené alebo vhodné, a že rokovania uskutoční s použitím rovnakých prostriedkov.

•Súlad s existujúcimi ustanoveniami v tejto oblasti politiky

Európska prokuratúra bola zriadená nariadením (EÚ) 2017/1939, ktoré bolo prijaté na základe článku 86 ZFEÚ. Predložením tohto návrhu na zmenu vykonávacieho rozhodnutia Rady (EÚ) 2018/1696 zmeneného vykonávacím rozhodnutím Rady (EÚ) 2020/1008 si Komisia plní svoje povinnosti podľa článku 14 ods. 3 a článku 16 ods. 2 nariadenia (EÚ) 2017/1939. Tento návrh umožní efektívne vykonávať postupy výberu a vymenovania hlavného európskeho prokurátora a európskych prokurátorov. Tento návrh je preto v súlade s existujúcimi ustanoveniami v tejto oblasti politiky.

•Súlad s ostatnými politikami Únie

Táto iniciatíva je v súlade s ostatnými politikami Únie zameranými na posilnenie ochrany finančných záujmov Únie.

2.PRÁVNY ZÁKLAD, SUBSIDIARITA A PROPORCIONALITA

•Právny základ

Návrh je založený na článku 14 ods. 3 nariadenia (EÚ) 2017/1939.

•Subsidiarita (v prípade inej ako výlučnej právomoci)